17.7.2023.
HR
Službeni list Europske unije
C 252/31
Tužba podnesena 26. travnja 2023. – Europska komisija/Francuska Republika (Predmet C-268/23) (2023/C 252/34) Jezik postupka: francuski Stranke Tužitelj: Europska komisija (zastupnici: E. Sanfrutos Cano i C. Valero, agenti) Tuženik: Europska komisija
Tužbeni zahtjev Europska komisija od Suda zahtijeva da: — utvrdi da Francuska Republika, time što nije poduzela mjere potrebne da bi: — osigurala da se, najkasnije do 31. prosinca 2000., u 23 aglomeracije navedene u ovoj tužbi s populacijskim ekvivalentom višim od 15 000, prikupljene komunalne otpadne vode prije ispuštanja podvrgnu sekundarnom pročišćavanju u skladu s člankom 4.
Direktive 91/271/EEZ (1), poštujući mjerila navedena u Prilogu I. točki B. te direktive ili ekvivalentnom pročišćavanju; — osigurala da se, najkasnije 31. prosinca 2005., u 6 aglomeracija navedenih u ovoj tužbi s populacijskim ekvivalentom između 10 000 i 15 000, prikupljene komunalne otpadne vode prije ispuštanja podvrgnu sekundarnom pročišćavanju u skladu s člankom 4.
Direktive 91/271, poštujući mjerila navedena u Prilogu I. točki B. ili ekvivalentnom pročišćavanju; — osigurala da se, najkasnije 31. prosinca 2005., u 58 aglomeracija navedenih u ovoj tužbi s populacijskim ekvivalentom između 2 000 i 10 000, koje ispuštanja vrše u slatke vode ili estuarije, prikupljene komunalne otpadne vode prije ispuštanja podvrgnu sekundarnom pročišćavanju u skladu s člankom 4.
Direktive 91/271, poštujući mjerila navedena u Prilogu I. točki B. ili ekvivalentnom pročišćavanju; — osigurala da se, najkasnije 31. prosinca 1998., u 13 aglomeracija određenih u ovoj tužbi s populacijskim ekvivalentom višim od 10 000, koje komunalne otpadne vode ispuštaju u prihvatne vode kvalificirane kao „osjetljiva područja” u smislu Direktive 91/271, navedene komunalne vode prije ispuštanja podvrgnu strožem pročišćavanju od sekundarnog pročišćavanja ili ekvivalentnog pročišćavanja, u skladu s člankom 5.
Direktive 91/271, sukladno mjerilima propisanima u njezinu Prilogu I. dijelu B.; — osigurala da se stanice za pročišćavanje komunalnih otpadnih voda 87 aglomeracija određenih u ovoj tužbi konstruiraju, izgrade, vode i održavaju kako bi se osigurala dovoljna provedba u svim normalnim lokalnim klimatskim uvjetima i da se pri njihovu konstruiranju uzmu u obzir sezonske varijacije opterećenja u skladu s člankom 10.
Direktive 91/271; — osigurala da nadležne institucije ili odgovarajuća tijela prate ispuštanja iz stanica za pročišćavanje komunalnih otpadnih voda 87 aglomeracija određenih u ovoj tužbi, radi provjere pridržavanja zahtjeva iz Priloga I. dijela B u skladu s kontrolnim postupcima utvrđenima u Prilogu I. dijelu D, kao što je to propisano člankom 15. stavkom 1. prvom alinejom Direktive 91/271; nije ispunila obveze koje ima na temelju članka 4. i/ili članka 5. u vezi s Prilogom I. dijelom B, članka 10. i članka 15. u vezi s Prilogom I. dijelovima B i D Direktive 91/271, — naloži Francuskoj Republici snošenje troškova.
Tužbeni razlozi i glavni argumenti Komisija ističe četiri glavna prigovora.
Kao prvo, Francuska Republika nije poduzela mjere potrebne da bi osigurala da se prikupljene komunalne otpadne vode u 87 aglomeracija, prije ispuštanja podvrgnu sekundarnom pročišćavanju u skladu s člankom 4.
Direktive 91/271, sukladno mjerilima navedenima u Prilogu I. dijelu B te direktive ili ekvivalentnom pročišćavanju.